
Nr. TMI2023-006818/07.09.2023
RAPORT DE SPECIALITATE
privind aprobarea modificării Hotărârii Consiliului Local a Municipiului Timișoara nr. 373/17.08.2023 și a Anexei nr.5 la prezenta hotărâre

Având în vedere Referatul de aprobare  nr. TMI2023-006818/07.09.2023 al Primarului Municipiului Timişoara şi Proiectul de Hotărâre privind aprobarea modificării Hotărârii Consiliului Local a Municipiului Timișoara nr. 373/17.08.2023 și a Anexei nr.5 la prezenta hotărâre
Facem următoarele precizări:

Prin Hotărârea Consiliului Local al Municipiului Timișoara nr. 373/17.08.2023 a fost aprobată delegarea de gestiune a serviciului public privind prestarea de servicii şi activităţi necesare exploatării şi întreţinerii cimitirelor umane din Municipiul Timişoara: Cimitirul Calea Şagului si Cimitirul str. Rusu Şirianu proprietatea Municipiului Timișoara către Societatea HORTICULTURA S.A..
După aprobarea H.C.L.M.T. nr. 373/17.08.2023, prin adresa nr. TMI2023-005638/22.08.2023 am comunicat această hotărâre societății S.C. Horticultura S.A., solicitând acestora să ne comunice date pentru încheierea contractului și să facă demersurile necesare pentru obținerea avizelor necesare. Astfel, S.C. Horticultura S.A, a făcut demersuri la Direcția de Sănătate Publică Județeană Timiș pentru obținerea avizelor și ca urmare le-a fost transmis răspunsul cu nr. 21.290/31.08.2023 (anexat prezentului raport).
Prin Anexa nr.5 la H.C.L.M.T. nr. 373/17.08.2023 a fost aprobat Modelul Contractului de Concesiune de servicii având ca obiect prestarea de servicii și activități necesare exploatării și întreținerii cimitirelor umane situate în Calea Sagului și str. Rusu Șirianu. În modelul contractului de concesiune la art.  15, a fost înscrisă clauza contractuală prin care concesionarul, respectiv S.C. Horticultura S.A. este obligat ca în termen de 90 de zile de la semnarea contractului, să obțină avizul Consiliului Local al Municipiului Timișoara prevăzut la art. 25 alin.(2) din Legea nr. 102/2014 privind cimitirele, crematoriile umane și serviciile funerare, precum și autorizația sanitară de funcționare emisă de către Direcția de Sănătate Publică Județeană, iar în conformitate cu art. 26 din același contract, în cazul în care concesionarul nu obține în termenul prevăzut avizele enumerate la art.15, contractul se va considera reziliat de drept. Deasemenea în modelul contractului a fost înscris la art. 22 faptul că ordinul de începere a contractului se emite de către urmăritorul de contract, doar după îndeplinirea de către concesionar a obligației prevăzute la art. 15.

Analizând cele trei articole înscrise în contractul de concesiune aprobat prin Anexa 5 la H.C.L. nr.373/2023, respectiv art. 15, art. 22 și art.26, precum și răspunsul nr. 21.290/31.08.2023  transmis de către Direcția de Sănătate Publică Județeană Timiș la solicitarea S.C. Horticultura S.A. de autorizare a societății pentru activitățile care i-au fost delegate prin H.C.L. nr. 373/17.08.2023, rezultă că nu este necesară autorizarea sanitară de funcționare distinctă pentru S.C. Horticultura S.A.
Precizăm că activitățile care i-au fost delegate Societății Horticultura S.A.  sunt strict activități de înmormântare/înhumare și nu activități de servicii funerare, și înhumările se fac direct sau prin depunerea prealabilă, în ziua înmormântării, a decedaţilor la locul oficierii slujbei de înmormântare sau la capela din cimitir, iar depunerea decedaţilor la capela din cimitir se face  cu capacul sicriului închis, așa cum reiese din Caietul de sarcini- anexa la contract, aprobat prin anexa 3 la H.C.L. nr.373/2023. (vezi art. 28. și 29 din Anexa 3 la H.C.L. nr.373/2023).
Precizăm că în Art. 21 din  Legea nr.102/2014- privind cimitirele, crematoriile umane și serviciile funerare, legiuitorul descrie la alin (1) care sunt serviciile funerare, iar la alin (3) stabilește faptul că unele din serviciile funerare pot fi realizate și separat, iar prestarea serviciilor funerare se face potrivit prezentei legi, hotărârii Guvernului adoptate potrivit prevederilor art. 40 şi normelor tehnice sanitare emise de către Ministerul Sănătăţii. 
După intrarea în vigoare a Legii nr.102/2014 privind cimitirele, crematoriile umane și serviciile funerare, a fost adoptată Hotărârea Guvernului României nr. 741/2016-pentru aprobarea Normelor tehnice şi sanitare privind serviciile funerare, înhumarea, incinerarea, transportul, deshumarea şi reînhumarea cadavrelor umane, cimitirele, crematoriile umane, precum şi criteriile profesionale pe care trebuie să le îndeplinească prestatorii de servicii funerare şi nivelul fondului de garantare, fiind aprobate prin acest ultim act normativ  normele tehnice și sanitare privind serviciile funerare, înhumarea, incinerarea, transportul, deshumarea şi reînhumarea cadavrelor umane, cimitirele, crematoriile umane, precum şi criteriile profesionale pe care trebuie să le îndeplinească prestatorii de servicii funerare.

Astfel, în cazul decesului unei persoane serviciile funerare cuprind toate serviciile ce pot fi aduse unui defunct şi familiei acestuia după momentul decesului, respectiv pregătirea defunctului pentru înmormântare care include şi îngrijiri mortuare ce sunt adresate direct corpului defunctului, precum manoperele de spălare şi igienizare, îmbălsămare şi tanatopraxie, iar prin H.G. nr.741/2016 se descrie cum și de cine se realizează următoarele operațiuni care sunt premergătoare înmormântării:

· Manoperele de spălare şi igienizare;

· Procedura de înbălsămare;

· Manoperele de îmbălsămare/tanatopraxie;
· Efectuarea îngrijirilor mortuare;
·  Transportul persoanelor decedate de la locul decesului la cimitir,  în vederea înhumării, 
stabilind clar care sunt serviciile funerare și activități de înhumare. Același act normativ stabilește care sunt criteriile profesionale pe care trebuie să le îndeplinească prestatorii de servicii funerare, norme privind metodele şi tehnicile de îmbălsămare şi tanatopraxie.


Deasemenea prin H.G. nr.741/2016 au fost stabilite  norme privind cimitirele, înhumarea, exhumarea/deshumarea şi reînhumarea.
Având în vedere prevederile Art. 21 alin. (3) din  Legea nr.102/2014- privind cimitirele, crematoriile umane și serviciile funerare, că unele din serviciile funerare pot fi realizate și separat, arătăm că prin H.C.L. nr.373/2023 au fost încredințate către S.C. Horticultura S.A. numai activități de înhumare/înmormântare, deoarece  restul serviciilor funerare prevăzute de lege, respectiv serviciile ce pot  fi aduse unui defunct şi familiei acestuia după momentul decesului și până la înhumare sunt realizate în afara cimitirului de operatori economici privați care sunt prestatori de servicii funerare autorizați de către Direcția de Sănătate Publică Județeană Timiș. Astfel, în momentul decesului unei persoane, familia acestuia sau persoana care dispune de înmormântare optează să efectueze serviciile funerare premergătoare înhumării/înmormântării cu oricare prestator de servicii funerare autorizat de către D.S.P.J. Timiș, iar acest operator economic depune sicriul cu corpul decedatului, la cimitir, în ziua înmormântării, cu capacul închis și însoțit de documentele impuse de legislația specifică în vigoare.
Nici până în prezent prin contractele de delegare de gestiune a activităților din cimitirele aparținând Primăriei Municipiului Timișoara, încheiate în trecut sau în prezent cu operatori economici privați, instituția noastră nu a pus la dispoziția cetățenilor servicii funerare pentru pregătirea corpului decedatului în vederea înhumării și nici nu a realizat cortegii funerare sau transport mortuar, activități care sunt prestate, la cererea familei decedatului, de oricare societate autorizată de către Direcția de Sănătate Publică Județeană Timiș. Precizăm că in incinta cimitirelor nu există infrastructura necesară pentru realizarea unor  servicii funerare pentru pregătirea defunctului pentru înmormântare, precum manoperele de spălare şi igienizare, îmbălsămare şi tanatopraxie și nici nu există posibilitatea amenajării unor spații în care să se presteze astfel de servicii funerare.
Deasemenea luând în considerare prevederile Legii nr.102/2014 și H.G. nr. 741/2016 și analizând situația de fapt, s-a constatat că nu este necesară autorizarea sanitară a S.C. Horticultura S.A. și nu este necesară nici autorizarea activităților de înmormântare/înhumare deoarece art. 24 alin.1 din H.G. nr.741/2016 arată clar că autorizarea acestor servicii se face de către D.S.P.J.Timiș numai în situațiile următoare : la  înfiinţarea unui cimitir; la extinderea cimitirului existent sau la strămutarea cimitirului, iar cimitirele umane din Calea Șagului și Str. Rusu Sirianu sunt foarte vechi, fiind înființate în jurul anilor: 1890- 1900, iar societatea S.C. Horticultura S.A. va efectua doar servicii de înmormântare/înhumare, iar conform Certificatului constatator emis de Oficiul Național al Registrului Comerțului nr. 815382/24.07.2023 are ca activitate secundară “Activități  de pompe funebre și similare“-Cod CAEN 9603 și ca urmare poate realiza serviciile încredințate fără condiționarea obținerii unor avize/autorizații dela D.S.P.J.Timiș sau de la Consiliul Local  pentru  servicii funerare.
Având în vedere cele arătate mai sus se constată că activitățile care le va presta societatea Horticultura S.A. pentru ducerea la îndeplinire a Hotărârii Consiliului Local al Municipiului Timișoara nr. 373/17.08.2023, sunt doar activități de înmormântare/înhumare și ca urmare în mod eronat s-au înscris în Modelul de contract de concesiune aprobat prin Anexa nr.5 la H.C.L. nr. 373/2023 clauzele de obținere a unor autorizații/avize de la Direcția de Sănătate Publică Județeană Timiș sau de la Consiliul Local, precum și clauza prin care dacă aceste avize lipsesc sau nu sunt obținute în 90 de zile de la semnare, contractul se reziliază de drept.

Având în vedere cele arătate mai sus propunem modificarea Anexei 5 la HCL nr. 373/2023 și eliminarea art. 15, art. 22 și 26, deoarece contactul de concesiune nu poate fi încheiat între părți și implicit S.C. Horticultura S.A. nu poate să demareze activitatea încredințată, deoarece nu poate fi emis ordinul de începere al lucrărilor. Ca urmare a eliminării acestor articole din modelul Contractului de concesiune, propunem aprobarea noului model de contract, în noua formă, cu numerotarea corespunzătoare a articolelor din conținutul acestuia, mai ales că s-a observat că în Anexa 5 la H.C.L. nr. 373/2023 a fost o eroare de numerotare în contract, lipsind art.16 din acesta, iar Art. 6 este numerotat necorespunzător.
Deasemenea în conținutul H.C.L.M.T. nr.373/17.08.2023 s-a strecurat o eroare materială în Art. 6 din prezenta hotărâre și se impune îndreptarea acesteia prin înlocuirea sintagmei ”gestiune directă” cu sintagma ”atribuire directă”.
Totodată  propunem modificarea Hotărârii Consiliului Local a Municipiului Timișoara nr. 373/17.08.2023 și revocarea Art.8 din prezenta hotărâre, articol care prevede că : „ Art. 8:  În situația în care Societatea Horticultura S.A. nu obține avizele și acordurile necesare desfășurării activităților care decurg din contractul de concesiune, Art.6 din prezenta hotărâre își pierde valabilitatea, iar contractul de concesiune privind delegarea gestiunii de servicii având ca obiect prestarea de servicii şi activităţi necesare exploatării şi întreţinerii  cimitirelor umane situate în  Calea Șagului și Str. Rusu Șirianu din Municipiul Timişoara încetează de drept.”.
Menționăm că până în prezent prin contractele de delegare de gestiune privind prestarea de servicii şi activităţi necesare exploatării şi întreţinerii cimitirelor umane din Municipiul Timişoara, aflate în administrare, proprietatea Municipiului Timișoara, încheiate în trecut sau în prezent cu operatori economici privați, instituția noastră nu a a avut înscrise în contract clauze referitoare la obținerea de către concesionar a unor avize/autorizații de la Direcția de Sănătate Publică sau Consiliul Local sau de reziliere a contractului în lipsa obținerii lor.( vezi Anexa 6 la H.C.L.M.T. nr. 578/24.11.2022)
Vă aducem la cunoștință că Direcția de Sănătate Publică Județeană Timiș se află în imposibilitatea de a emite avize/autorizații sanitare în acest caz către S.C. Horticultura S.A., deoarece legislația specifică aplicabilă în domeniul lor de activitate nu prevede emiterea unor avize/autorizații în cazul activităților pe care le va desfășura societatea în baza contractului de concesiune care se va încheia,  iar nemodificarea modelului de contract aprobat prin Anexa 5 la H.C.L.M.T. nr. 373/17.08.2023 prin eliminarea articolelor enumerate mai sus, va atrage după sine imposibilitatea emiterii ordinului de începere al lucrărilor încredințate  către S.C. Horticultura S.A. prin H.C.L.M.T. nr. 373/17.08.2023.
Având în vedere prevederile Legii nr.102/2014 - privind cimitirele, crematoriile umane și serviciile funerare și Hotărârea Guvernului României nr. 741/2016 -pentru aprobarea Normelor tehnice şi sanitare privind serviciile funerare, înhumarea, incinerarea, transportul, deshumarea şi reînhumarea cadavrelor umane, cimitirele, crematoriile umane, precum şi criteriile profesionale pe care trebuie să le îndeplinească prestatorii de servicii funerare şi nivelul fondului de garantare și Adresa nr. 21.290/31.08.2023  transmisă de către Direcția de Sănătate Publică Județeană Timiș,  apreciem că Proiectul de Hotărâre privind aprobarea modificării Hotărârii Consiliului Local a Municipiului Timișoara nr. 373/17.08.2023 și a Anexei nr.5 la prezenta hotărâre, întruneşte condiţiile pentru a fi supus dezbaterii Consiliului Local al Municipiului Timişoara.

